**DEDDF GWASANAETHAU CYMDEITHASOL A LLESIANT (CYMRU)**

**TAFLEN**

**Cynnwys Cynllun Gofal a Chymorth Rhan 6**

# Cyflwyniad

Y cynllun gofal a chymorth Rhan 6 yw’r cynllun canolog a hollgyffredinol ar gyfer plentyn sy’n derbyn gofal ac mae’n ymgorffori cyfraniadau aml-asiantaethol gofynnol, asesiadau a chynlluniau yn un cynllun sengl integredig. Mae gofynion penodol yn Rheoliadau Cynllunio Gofal, Lleoli ac Adolygu (Cymru) 2015, o ran paratoi a chynnwys cynllun gofal a chymorth Rhan 6 ar gyfer plentyn sy’n derbyn gofal, yn ogystal â’r gofynion cyffredin y Côd ar Ran 4 o’r Ddeddf. Mae’r Rheoliadau hefyd yn gofyn am baratoi cynllun iechyd, cynllun addysg personol, a cynllun lleoliad ar gyfer   
y plentyn, ond dylai’r rhain gael eu hymgorffori yng nghynllun cyffredinol Rhan 6 ar gyfer gofal a chymorth a ffurfio rhan annatod ohono. Bydd hefyd yn cynnwys cynllun lleoliad ar gyfer y plentyn. Bydd hwn yn nodi sut bydd y lleoliad yn cyfrannu at ddiwallu anghenion y plentyn a chanlyniadau personol o’r cynllun gofal a chymorth. Erbyn adeg yr ail adolygiad dylai fod cynllun tymor hir ar gyfer magwraeth y plentyn ar gael (yr hyn a elwid yn gynllun sefydlogrwydd yn flaenorol) a’i gynnwys yn y cynllun cyffredinol.

# Adeiladu ar Gynnwys Rhan 4

Bydd cynllun gofal a chymorth Rhan 6 yn adeiladu ar unrhyw gynllun a luniwyd yn flaenorol ar gyfer y plentyn. Mae Côd Rhan 4 yn nodi bod rhaid i gynllun gofal a chymorth gynnwys:

* Y canlyniadau sydd wedi’u dynodi ar gyfer y person y mae’r cynllun wedi’i lunio   
  ar ei gyfer
* Y camau i’w gweithredu gan bawb i helpu’r person i gyflawni’r canlyniadau hynny
* Yr anghenion a ddiwellir drwy gyflenwi gofal a chymorth
* Sut bydd y cynnydd tuag at gyflawni’r targedau hynny yn cael eu monitro   
  a’u mesur
* Y trefniadau ar gyfer yr adolygiad a dyddiad yr adolygiad nesaf

Lle bo’n briodol, mae’r cynlluniau gofal a chymorth hefyd yn nodi:

Rolau a chyfrifoldebau’r unigolyn, gofalwyr ac aelodau’r teulu ac ymarferwyr

Yr adnoddau sydd yn ofynnol gan bob parti

# Cynnwys Rhan 6

Yn ychwanegol at y gofynion uchod, mae’r Rheoliadau yn nodi y dylai cynllun gofal a chymorth Rhan 6 osod allan y canlynol:

Y wybodaeth am gynllun hir-dymor ar gyfer y plentyn, gan gynnwys y graddfeydd amser (yr opsiwn sefydlogrwydd)

Y trefniadau i ddiwallu anghenion llesiant a datblygiadol y plentyn

Trefniadau ar gyfer cyswllt gyda brawd neu chwaer neu lys-frawd neu lys-chwaer sydd hefyd yn derbyn gofal ond heb gael eu lleoli gyda’r plentyn

Manylion o unrhyw orchmynion llys a wnaed o dan Adran 8 neu Adran 34 Deddf Plant 1989

Trefniadau ar gyfer hyrwyddo a chynnal cyswllt gyda rhiant ac unrhyw un arall gyda chyfrifoldeb rhiant

Manylion y lleoliad a pham dewiswyd y lleoliad, onibai bod y plentyn yn derbyn gofal ond bod yr awdurdod lleol ddim yn ei letya

Enw’r Swyddog Adolygu Annibynnol

Manylion y cynllun iechyd a’r cynllun addysg personol

Dymuniadau a theimladau pobl berthnasol am y trefniadau ar gyfer y plentyn

Dymuniadau a theimladau y bobl hyn am unrhyw ddarpar newidiadau i’r cynllun gofal a chymorth

## Cynllun Iechyd

Yn ffurfio elfen iechyd o gynllun gofal a chymorth Rhan 6. Datblygir y cynllun iechyd o asesiad o anghenion iechyd y plentyn. Rhaid iddo gynnwys:

Hanes iechyd y plentyn, gan gynnwys, cyhyd ag y bo’n ymarferol, hanes iechyd   
y teulu

Asesiad cyflwr iechyd y plentyn, gan gynnwys iechyd corfforol, emosiynol   
a meddwl

Effaith iechyd a hanes iechyd ar ddatblygiad y plentyn

Trefniadau cyfredol ar gyfer gofal meddygol a deintyddol ac unrhyw newidiadau   
a gynlluniwyd

Trefniadau ar gyfer archwiliadau rheolaidd o’i iechyd, gan gynnwys iechyd deintyddol

Trefniadau ar gyfer triniaeth a monitro am anghenion corfforol, emosiynol neu iechyd meddwl neu ofal deintyddol

Trefniadau ar gyfer mesurau ataliol megis brechiadau

Sgrinio ar gyfer diffygion ar y golwg neu ar y clyw

Cyngor a chanllawiau ar hyrwyddo iechyd a gofal personol effeithiol

Dylai’r cynllun iechyd nodi’r camau i’w gweithredu a’r gwasanaethau a ddarparwyd   
i ddiwallu’r anghenion iechyd a ddynodwyd mewn asesiad iechyd, y person neu’r asiantaeth sy’n gyfrifol am bob cam gweithredu neu ddarpariaeth pob gwasanaeth,   
y graddfeydd amser tebygol a’r canlyniadau a fwriadwyd.

## Cynllun Addysg Personol (PEP)

Rhaid i awdurdodau lleol sicrhau bod gan bobl plentyn sy’n derbyn eu gofal gynllun addysg personol effeithiol uchel ei ansawdd a fydd yn ffurfio rhan annatod o gynllun gofal a chymorth Rhan 6 ac yn cydberthyn â mannau eraill o’r cynllun yn gyffredinol. Rhaid i gynllun addysg personol gynnwys:

Cronoleg o hanes addysgol y plentyn, darparu cofnod o brofiad addysgol a chynnydd y plentyn o ran lefelau cyflawniad Y Cwricwlwm Cenedlaethol ac yn cynnwys:

* Manylion yr ysgol a’r colegau a fynychwyd a’r rhesymau dros adael
* Arwydd o’r graddau y tarfwyd ar addysg y plentyn cyn cael ei roi mewn gofal neu ei letya
* Gwybodaeth am record presenoldeb a disgyblaeth ymhob ysgol a fynychwyd
* Gwybodaeth am gynnydd academaidd, cyflawniadau ac unrhyw anghenion addysgol arbennig gan gynnwys manylion am unrhyw ddatganiad

Amcanion a thargedau ar gyfer y plentyn, ym meddiant y plentyn, ac sy’n ymwneud â dyheadau addysgol a diddordebau hamdden

Trefniadau sydd eisoes yn bodoli ar gyfer addysgu a hyfforddiant y plentyn, gan gynnwys manylion am unrhyw ddarpariaeth addysgol arbennig neu gymorth arbenigol megis cymorth 1:1 er mwyn hyrwyddo eu cyflawniad addysgol

Manylion o ddiddordebau hamdden y plentyn

Manylion y trefniadau sydd yn bodoli i leihau’r aflonyddu ar addysg neu hyfforddiant y plentyn lle na ellir osgoi’r newid yn eu trefniadau addysgol, gan gynnwys cymorth pontio ac integreiddio

Swydd gofalwyr wrth gynorthwyo cyflawniadau addysgol y plentyn a'r diddordebau hamdden

Rhoi manylion o bwy sy’n gyfrifol am gynorthwyo’r plentyn o ran gweithredu pob agwedd o’r Cynllun Addysg Personol

## Cynllun Lleoliad

Mae cynnwys y cynllun lleoliad i’w gweld yn y rheoliadau a rhaid iddo gynnwys gwybodaeth hanfodol y mae rhaid i’r gofalwr gael er mwyn gofalu’n ddiogel am y plentyn. Mae’n rhan annatod er yn rhan wahanol o gynllun gofal a chymorth Rhan 6 yn gyffredinol. Dylai’r cynllun lleoliad:

Osod allan sut bydd y lleoliad yn cyfrannu at ddiwallu anghenion y plentyn

Darparu gwybodaeth hanfodol ar gyfer y gofalwr am y plentyn – anghenion iechyd, addysg, emosiynol ac ymddygiadol a rheolaeth

Sicrhau bod y gofalwr yn deall yr hyn mae’r plentyn yn ei hoffi, ddim yn hoffi   
ac arferion

Egluro sut y bydd tasgau o ddydd i ddydd yn cael eu rhannu rhwng y gofalwr a’r awdurdod lleol fel rhiant corfforaethol

Egluro rolau a chyfrifoldebau, yn enwedig am benderfyniadau a wneir ar ran   
y plentyn

Gosod allan y trefniadau ariannol ar gyfer gofal y plentyn

Sicrhau bod y plentyn a’r gofalwr yn derbyn yr help a’r cymorth priodol i ddiwallu anghenion y plentyn

## Y Cynllun Hirdymor

Mae ystyried a dynodi sut y sicrheir sefydlogwydd ar gyfer y plentyn yn hanfodol o gyfnod cynnar yn y lleoliad. Erbyn adeg yr ail adolygiad dylai fod cynllun hirdymor   
yn bodoli ar gyfer magwraeth y plentyn (y cynllun sefydlogrwydd gynt) ac wedi’i gynnwys yn y cynllun cyffredinol. Dylai hyn nodi’n glir pa opsiwn sefydlogrwydd fyddai’n diwallu anghenion y plentyn orau – megis dychwelyd at y teulu biolegol, lleoliad gyda pherthynas a ffrind, gofal maeth hirdymor neu fabwysiadu. Dylai'r cynllun hirdymor gynnwys y manylion am y camau gweithredu y cytunwyd arnyn   
nhw a’r graddfeydd amser ar gyfer sicrhau y canlyniad o sefydlogrwydd fwriadwyd   
yn y cynllun ar gyfer y plentyn.